Blitsbokke wen goud(Foto: Paul ELLIS/AFP) Die Blitsbokke het Fidji Sondagaand in die eindstryd van die sewesrugbytoernooi by die Statebondspele geklop om sodoende die goue medalje te wen. Suid-Afrika het met 31-7 gewen. Muller du Plessis het twee drieë aangeteken om die Blitsbokke se tweede goue medalje in dié toernooi te wen – die vorige keer was in 2014. Dit was die vierde silwer medalje vir Fidji. Nieu-Seeland het die brons medalje gewen deur Australië met 26-12 te klop. (Foto: Paul ELLIS/AFP) Die Blitsbokke het Skotland Saterdag met 34 – 0 gewen in hul laaste groepwedstryd en só na die kwarteindronde deurgedring waar hulle Kanada met 33-0 afgeransel het. Muller du Plessis in aksie (Foto: Paul ELLIS/AFP) In die halfeindronde het die Suid-Afrikaners Australië met 24-12 geklop. Suid-Afrika is tans vierde op die medaljelys met vier goud, een silwer en een brons. Tatjana Schoenmaker het Sondagaand goud in die 200 m-borsslagitem gewen terwyl Kaylene Corbett die brons medalje losgeswem het. Chad le Clos het sy 18de medalje by die Statebondspele ingeoes toe hy silwer in die 200 m-vlinderslagitem gewen het. Twee 18-jarige swemsensasies van Pretoria, Lara van Niekerk en Pieter Coetzé, het Saterdagaand vir dubbele goue plesier vir die Suid-Afrikaanse span by die Statebondspele gesorg.